Hin fur der teufel in eins wirtes hause,
da fund er vil landsknecht leben im sause;
der teufel setzt sich gleich hinter den ofen.
Einsteils spilten mit einander mumschanze,
die andern trunken halbe und auch ganze,
das sie alles so ungschwungen aussofen.
Der teufel het auf sie groß acht,
ob er in einen faren möcht verwegen,
doch wans einer dem andern bracht,
sprach der ander: »den müß dir got gesegen,
du mein lieber stalbruder!«
also ein ieder sagt.
der teufel klagt:
»sie tränken wol ein fuder,
e einer von mir wur gezwagt!«